
Nodokļu un muitas policijas nolikums
Izdoti saskaņā ar Valsts pārvaldes iekārtas likuma 16. panta pirmo daļu
I. Vispārīgie jautājumi
· 1. Nodokļu un muitas policija ir iekšlietu ministra pārraudzībā esoša tiešās pārvaldes iestāde.
· 2. Nodokļu un muitas policijas darbības mērķis ir tiesiska, taisnīga un efektīva valsts pārvaldes funkciju īstenošana noziedzīgu nodarījumu un citu likumpārkāpumu atklāšanā, novēršanā un izmeklēšanā valsts ieņēmumu un muitas lietu jomā.
II. Nodokļu un muitas policijas funkcijas, uzdevumi un kompetence
· 3. Nodokļu un muitas policija veic Nodokļu un muitas policijas likumā un citos ārējos normatīvajos aktos noteiktās funkcijas, kā arī pilda:
· 3.1. kompetentās iestādes funkcijas kontroles nodrošināšanā attiecībā uz skaidro naudu, ko ieved Latvijas Republikā vai izved no tās, šķērsojot valsts iekšējo robežu vietās, kurās veic muitas kontroli;
· 3.2. muitas iestādes funkcijas muitas riska pārvaldības sistēmas uzturēšanā, muitas kontroles nodrošināšanā, kā arī informācijas aprites un savstarpējās palīdzības nodrošināšanā muitas lietās atbilstoši kompetencei.
· 4. Lai nodrošinātu funkciju īstenošanu, Nodokļu un muitas policija atbilstoši kompetencei veic Nodokļu un muitas policijas likumā un citos normatīvajos aktos noteiktos uzdevumus, kā arī:
· 4.1. īsteno valsts politiku likumpārkāpumu un noziedzīgu nodarījumu atklāšanā valsts ieņēmumu un muitas lietu jomā un nodrošina tās attīstību;
· 4.2. izstrādā normatīvo aktu un attīstības plānošanas dokumentu projektus attiecībā uz noziedzīgu nodarījumu un likumpārkāpumu atklāšanu valsts ieņēmumu un muitas lietu jomā;
· 4.3. sniedz atzinumus par citu institūciju sagatavotajiem normatīvo aktu un attīstības plānošanas dokumentu projektiem.
· 5. Nodokļu un muitas policijas kompetence ir noteikta Nodokļu un muitas policijas likumā un citos ārējos normatīvajos aktos.
· 6. Nodokļu un muitas policijas priekšnieks nosaka kārtību, kādā Nodokļu un muitas policija veic šaujamieroču iegādi un reģistrāciju, īpašumā (valdījumā) esošo šaujamieroču un munīcijas izsniegšanu dienesta pienākumu izpildei un dienesta ieroču un munīcijas izņemšanu un iznīcināšanu, kā arī nosaka atbildīgās personas par šaujamieroču apriti un praktiskās šaušanas nodarbību organizēšanas kārtību.
· 7. Nodokļu un muitas policijas ierēdņi pilnvaru apliecināšanai uzrāda dienesta apliecību kopā ar Nodokļu un muitas policijas žetonu.
III. Nodokļu un muitas policijas struktūra un pārvaldība
· 8. Nodokļu un muitas policijas darbu vada Nodokļu un muitas policijas priekšnieks.
· 9. Nodokļu un muitas policijas priekšniekam ir vietnieki. Vietnieku kompetenci nosaka Nodokļu un muitas policijas priekšnieks.
IV. Nodokļu un muitas policijas darbības tiesiskuma nodrošināšana un pārskatu sniegšanas kārtība
· 10. Nodokļu un muitas policijas darbības tiesiskumu nodrošina Nodokļu un muitas policijas priekšnieks.
· 11. Nodokļu un muitas policijas priekšnieks nosaka Nodokļu un muitas policijas operatīvās darbības galvenos virzienus, veidu, saturu, apjomu, intensitāti, likumā noteiktajos gadījumos kontrolē kriminālprocesa virzību un operatīvo darbību īstenošanu, kā arī ir atbildīgs par iekšējās kontroles un pārvaldes lēmumu pārbaudes sistēmas izveidošanu un darbību.
· 12. Nodokļu un muitas policijas priekšniekam ir tiesības normatīvajos aktos noteiktajos gadījumos un kārtībā atcelt Nodokļu un muitas policijas amatpersonu pieņemtos lēmumus, kā arī dot norādījumus par izmeklēšanas virzienu, izmeklēšanas un operatīvās darbības veikšanu.
· 13. Nodokļu un muitas policijas ierēdņu izdotos administratīvos aktus vai faktisko rīcību var apstrīdēt, iesniedzot attiecīgu iesniegumu Nodokļu un muitas policijas priekšniekam. Nodokļu un muitas policijas priekšnieka lēmumu var pārsūdzēt tiesā Administratīvā procesa likumā noteiktajā kārtībā.
· 14. Nodokļu un muitas policijas priekšnieka izdotos administratīvos aktus un faktisko rīcību var apstrīdēt Iekšlietu ministrijā administratīvo procesu regulējošos normatīvajos aktos noteiktajā kārtībā. Iekšlietu ministrijas lēmumu var pārsūdzēt tiesā.
· 15. Kasācijas instances tiesā civillietā valsti Nodokļu un muitas policijas personā pārstāv Nodokļu un muitas policijas priekšnieks, priekšnieka vietnieks, daļas vai nodaļas vadītājs vai galvenais jurists.
· 16. Publiskos pārskatus un ziņojumus par Nodokļu un muitas policijas darbību un piešķirto budžeta līdzekļu izlietojumu Nodokļu un muitas policija sniedz normatīvajos aktos noteiktajā kārtībā un apjomā.
V. Noslēguma jautājums
· 17. Noteikumi stājas spēkā 2026. gada 1. janvārī.

